Baie lede, EEN Liggaam – HoutbaaiGemeente
Home » Oordenkings » Baie lede, EEN Liggaam
Lees Efesiërs 4:1-6 in al die vertalings waarop jy jou hande kan lê. Hier volg die 1983 Afrikaanse Vertaling:
1Ek druk julle dit op die hart, ek wat 'n gevangene is omdat ek die Here dien: Laat julle lewenswandel in ooreenstemming wees met die roeping wat julle van God ontvang het. 2Wees altyd beskeie, vriendelik en geduldig, en verdra mekaar in liefde. 3Lê julle daarop toe om die eenheid wat die Gees tussen julle gesmee het, te handhaaf deur in vrede met mekaar te lewe. 4Daar is net één liggaam en net één Gees, soos daar net één hoop is waartoe God julle geroep het. 5Daar is net één Here, één geloof, één doop, 6één God en Vader van almal: Hy wat oor almal is, deur almal werk en in almal woon.
Paulus praat hier ernstig oor die belangrikheid van EENheid van die Liggaam van Christus, van die Kerk. Wanneer daar eenheid is kan die Liggaam optimaal funksioneer en kan groei plaasvind.
Dink maar aan hoe ons eie liggame reageer op onenigheid. As een van ons organe/ledemate die res van die liggaam verraai en rebelleer deur verkoue te kry of seer te kry dan is die hele lyf besig om te baklei. So gebeur dit ook in die Kerk as daar onenigheid tussen die ledemate van die Liggaam is of een of meer ledemate nie hulle plek volstaan nie.
Let op na die woorde wat Paulus gebruik: beskeie, vriendelik, geduldig, liefde, vrede. Dit is almal woorde wat ons koppe uit die wolke uithaal en ons help om te fokus op die verhoudings rondom ons.
Verder help hy ons ook om te onthou dat ons EEN is omdat dit EEN God is wat ons een gemaak het. Dit is Hy wat dit doen uit sy genade. Dit is "Hy wat oor almal is, deur almal werk en in almal woon." Hoe kan ons dan nog onenigheid verdra, neersien op ander of teen mekaar werk?
Lees verder in Efesiërs 4. Vanaf vers 7-16.
7Aan elkeen van ons is 'n genadegawe gegee volgens die mate waarin Christus die gawes uitgedeel het. 8Daarom sê die Skrif:
"Toe Hy na die hoogte opgevaar het, het Hy krygsgevangenes saamgeneem en gawes aan die mense gegee."
God gee die gawes vir die opbou van die Liggaam van Christus. Ons is geneigd om onsself en ons rol te onderskat en te klein en ingeperk te dink oor die Liggaam van Christus. Dalk kyk ons vas teen die lysies van gawes wat ons in Paulus se briewe aantref en ons vooropgestelde idees oor hoe dit deur die eeue heen in die kerk gewerk het. Dat ons na die lysie kyk en onsself dadelik diskwalifiseer, eerder as om agter te kom dat elkeen van ons op 'n unieke manier by die lysie ingesluit is.
Jy het net nie net 'n klomp genadegawes van die Here ontvang nie, maar jy IS ook 'n gawe aan die Kerk, aan die Liggaam wat deelneem aan die opbou daarvan. Kan jy jouself indink wat sou gebeur as die Kerk wêreldwyd begin om wyer te dink en ons onsself regtig begin verstaan as die Liggaam van Christus wat uit Hom as hoof groei en oral elkeen werklik sy funksie begin vervul?
Psalm 148 klink so mooi in die Ou Vertaling: HALLELUJA! Loof die Here uit die hemele; loof Hom in die hoogtes! Loof […]
Kersdiens 25 Desember 2017 @ 09h00
Almal word hartlik uitgenooi na Maandagoggend, 09h00 se Erediens om saam met ons Christusfees te vier. Kom bring saam met ons hulde […]
Jy het seker al gehoor dat mense sê: "Moenie aan 'n ander doen wat jy nie aan jouself gedoen wil hê nie." […]
My Lewe 'n Dankpsalm
Psalm 100 is op die oog af nie 'n vreeslike unieke psalm nie. Hy leen sy versreëls by ander psalms en daarom […]